Groot soektog na motoris ná Kovsie in tref-en-trap sterfLithemba Mpambani. (Foto: Facebook) ŉ Student aan die Universiteit van die Vrystaat (UV) is dood nadat sy Saterdag deur ŉ voertuig getref is en die motoris weggery het sonder om stil te hou. Brig. Motantsi Makhele, polisiewoordvoerder, sê die tref-en-trap-ongeluk het Saterdag omstreeks 22:00 naby die universiteit se hoofhek plaasgevind. “ŉ Swart sedan het ŉ 23-jarige student raakgery en daarna die toneel verlaat. Die bestuurder het nie die ongeluk aangemeld nie,” sê Makhele. “Die polisie is later na die toneel ontbied.” Paramedici het die student op die toneel dood verklaar. Sy is intussen geïdentifiseer as Lithemba Mpambani van Port Elizabeth in die Oos-Kaap. Sy was ŉ vierdejaarstudent in BA Beeldende Kuns aan die UV. ŉ Saak van strafbare manslag is by die Parkweg-polisiestasie aanhangig gemaak. Die polisie het ook ŉ soektog na die bestuurder van die voertuig van stapel gestuur. “Enigiemand met meer inligting oor die ongeluk of die bestuurder, kan sers. Thabo Litsoane by 079 606 7820 skakel of die Stop Misdaadnommer by 08600 10111 kontak.” Lacea Loader, woordvoerder van die UV, sê die universiteit is geskok oor die voorval. Die UV het ook sy medelye met Mpambani se vriende, familie en dosente betuig. “Die UV bly bekommerd oor die risiko wanneer voetgangers die kruising voor die hoofhek van die Bloemfontein-kampus oorsteek. Dit is al verskeie kere onder die aandag van die Mangaung-metro gebring,” sê Loader. Volgens Loader was Mpambani ŉ ontluikende en talentvolle kunstenaar wat ŉ aantal toekennings verwerf het. Sy was onder meer ŉ finalis in die 2019 New Breed Art-kompetisie. Sy het ook die top-20 in die 2019 Staat van die Kuns-toekennings gehaal en was een van die top-5-Orms Circle-kunstenaars.